**Dôvodová správa**

1. **Všeobecná časť**

Poslanec Národnej rady Slovenskej republiky Miroslav Beblavý predkladá na rokovanie Národnej rady Slovenskej republiky návrh na vydanie zákona o zabezpečení predškolskej starostlivosti a o zmene a doplnení niektorých zákonov.

Cieľom návrhu zákona je umožniť zákonným zástupcom, aby ich dieťa bolo umiestnené do predškolskej starostlivosti s celodennou výchovou, ale iba vtedy, ak o to budú mať záujem. Za naplnenie tohto práva bude zodpovedať obec, v ktorej má zákonný zástupca trvalé pobyt.

Súčasná situácia v obciach a mestách Slovenskej republiky totiž zákonným zástupcom nedáva záruku, že o ich dieťa bude v čase, keď má tri až šesť rokov, adekvátne postarané.

Podľa medializovaných informácií totiž obce a mestá nezriedka zamietnu stovky žiadostí o prijatie do materských škôl, čo so sebou prináša mnoho problémov (počet neuspokojených žiadostí je celkovo približne 7 000). Jedným z tých najvážnejších je, že kým zákonní zástupcovia nenájdu dostatočne zodpovednú osobu, ktorej by dieťa zverili, sú nútení obmedzovať svoju činnosť v zamestnaní, čo má negatívne dôsledky na rodinný rozpočet.

Zákonom sa preto navrhuje dať rodičom istotu, že obec pre deti miesto v materskej škole alebo detskej skupine zabezpečí, a ak nie, tak im ako náhradu poskytne aspoň finančnú pomoc vo výške rodičovského príspevku. O deti tak bude môcť byť postarané od ich troch rokov a až do začiatku plnenia povinnej školskej dochádzky. Podobný systém tzv. predškolskej garancie, čiže právneho nároku na umiestnenie dieťaťa do materskej školy alebo detskej skupiny majú k dispozícii napríklad rodičia detí v Spolkovej republike Nemecko.

V procese umiestňovanie detí do predškolskej starostlivosti predpokladá návrh zákona zapojenie nielen zo strany obcí, ale aj súkromných subjektov. V niektorých menších obciach totiž vzhľadom na demografickú krivku nebude potrebné budovanie nových zariadení, ale postačovať bude využívanie kapacít súkromných a cirkevných škôl či v budúcnosti nimi zriadených detských skupín.

Nové právo pre zákonných zástupcov a nové povinnosti pre obce si prirodzene budú vyžadovať zvýšené finančné náklady. V tejto súvislosti však predkladateľ zdôrazňuje skutočnosť, že vláda Slovenskej republiky už v súčasnosti plánuje vyčlenenie až 250 miliónov eur na riešenie situácie okolo materských škôl. Tieto finančné prostriedky majú byť vyčlenené na zriadenie tzv. kapitálového dotačného fondu pre obce a mestá.

Zámer ako taký je vhodné podporiť, avšak s upozornením, že podľa vládneho návrhu rodičia nebudú mať automaticky právo na umiestnenie dieťaťa. Preto je podľa predkladateľa prínosné, aby sa použitie 250 miliónov eur v takejto podobe prehodnotilo a aby výsledkom ich použitia bol pre občanov Slovenskej republiky čo najvýhodnejší.

Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K § 1**

V § 1 sa vymedzuje predmet úpravy, ktorým je predovšetkým zabezpečenie predškolskej starostlivosti, t. j. starostlivosti pre deti vo veku troch až šiestich rokov v materskej škole alebo detskej skupine. Orgánom verejnej moci zodpovedným za jej zabezpečenie bude obec (zásada subsidiarity), ktorej v tomto smere bude môcť finančne vypomáhať aj Ministerstvo školstva, vedy, výskumu a športu Slovenskej republiky.

**K § 2**

Predškolská starostlivosť je podľa návrhu zákona koncipovaná ako právo zákonných zástupcov a v tejto súvislosti im nad rámec súčasnej právnej úpravy neukladá žiadne nové povinnosti. Zákonní zástupcovia budú môcť svoje právo na umiestnenie dieťaťa do predškolskej starostlivosti s celodennou výchovou využiť v príslušnom školskom roku vtedy, ak v ňom dieťa dovŕši verk troch rokov najneskôr 31. augusta. Právo budú môcť realizovať v obci, kde majú trvalý pobyt, a to až do začiatku plnenia povinnej školskej dochádzky dieťaťa.

**K § 3**

V súlade so zásadou dispozitívnosti je zákon postavený na tom, že plnenie predškolskej starostlivosti si zabezpečuje zákonný zástupca podľa svojej vlastnej úvahy. Až vtedy, keď prihlásenie do určitej materskej školy alebo detskej skupiny nebude môcť uskutočniť mu podá pomocnú ruku obec a umiestnenie dieťaťa zabezpečí ona – platí pritom, že nemožnosť prihlásenia nebude potrebné preukazovať rôznymi dokladmi, výpismi či inými dokumentmi. Na to, aby zákonnému zástupcovi obec mohla pomôcť, bude musieť zákonný zástupca najneskôr do 31. marca príslušného kalendárneho roku odoslať obci písomnú žiadosť. Na žiadosti odoslané po tomto termíne bude môcť obec prihliadnuť, ale ak nepôjde o prípad podľa § 5 ods. 3, nebude to jej povinnosťou (zásada „vigilantibus iura scripta sunt“).

Umiestnenie bude obec zabezpečovať ako cez verejných, tak aj cez súkromných poskytovateľov tejto služby. Pokiaľ tak neučiní, zákonnému zástupcovi bude patriť mesačný príspevok na predškolskú starostlivosť v sume rodičovského príspevku.

**K § 4**

Ustanovenia § 4 demonštratívnym spôsobom vymenúvajú dve najdôležitejšie zásady, podľa ktorých bude obec pri realizácii umiestnenia postupovať – zásadu hospodárnosti a zásadu najmenšej dochádzkovej vzdialenosti. Obe zásady majú spoločné to, že na ich uplatňovaní je verejný záujem. Medzi ďalšie uplatňované zásady možno zaradiť napríklad zásadu primeranosti a zdržanlivosti (aby boli zákonní zástupcovia kontaktovaní len vtedy, keď je to nevyhnutné) či zásadu rýchlosti. Samotné umiestnenie bude môcť obec zabezpečiť v školskom obvode na území obce alebo inej obce, s ktorou má zriadený spoločný školský obvod.

Z § 3 ods. 4 vyplýva predpoklad, že najmä v prvých rokoch od nadobudnutia účinnosti zákona obce nebudú schopné zabezpečiť umiestnenie cez verejné materské školy a detské skupiny. Pre tento prípad § 4 ods. 4 zakotvuje možnosť obce uzavrieť so súkromnými poskytovateľmi predškolskej starostlivosti dohodu o umiestnení dieťaťa. Ako verejným, tak aj súkromným poskytovateľom bude môcť obec poskytnúť nenárokovateľnú dotáciu. Na jej poskytnutie sa primerane použijú ustanovenia osobitného zákona, ktorým je zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

Zmeny, ktoré prináša zákon ako celok sa z finančného hľadiska zákonných zástupcov v negatívnom zmysle nedotknú, pretože obec bude môcť od nich požadovať príspevok na prevádzku len vo výške určenej už v súčasnosti podľa školského zákona ako príspevok zákonného zástupcu na čiastočnú úhradu výdavkov za pobyt dieťaťa v materskej škole.

**K § 5**

V spoločných ustanoveniach sa predpokladá prijatie samostatného zákona týkajúceho sa zabezpečenia starostlivosti pre deti v detskej skupine. Následne sa Ministerstvo školstva, vedy, výskumu a športu Slovenskej republiky splnomocňuje, aby prijalo podzákonný predpis upravujúci náležitosti dohody o umiestnení dieťaťa (§ 4 ods. 3 zákona). Povinnosti informačného charakteru sa v odsekoch 3 a 4 ukladajú obciam. Nakoľko do 31. marca sa podávajú aj daňové priznania v zmysle daňových predpisov (s čím sú spojená nezriedka zvýšená zaneprázdnenosť), zákonní zástupcovia môžu opomenúť podanie písomnej žiadosti obci podľa § 3 ods. 2 zákona. Aby sa riziko vzniku týchto situácií znížilo, obce budú musieť najneskôr 1. marca príslušného kalendárneho roku zverejniť taxatívne určené informácie o umiestnení na svojich úradných tabuliach a webových sídlach. Sankciou za nesplnenie tejto povinnosti bude pre obce povinnosť zabezpečiť umiestnenie aj na základe písomných žiadostí podaných do 31. augusta príslušného roku (určitá satisfakčná lehota vo vzťahu ku zákonným zástupcom).

**K § 6**

V prechodných ustanoveniach sa zavádza postupný „nápad“ detí tak, aby obce mohli svoje nové povinnosti efektívne splniť. Najneskôr v školskom roku 2017/2018 tak bude zákon uplatňovaný vo vzťahu ku všetkým deťom, ktoré do 31. augusta 2017 dovŕšia vek troch rokov.

**K čl. II**

Zákon o zabezpečení predškolskej starostlivosti a o zmene a doplnení niektorých zákonov zavádza pre obce povinnosť zabezpečiť umiestnenie dieťaťa do predškolskej starostlivosti s celodennou výchovou, ak o to zákonný zástupca dieťaťa požiada. Splnenie tejto povinnosti si v mnohých prípadoch bude vyžadovať dodatočné finančné prostriedky, a to najmä pri zriaďovaní alebo rozširovaní kapacít materských škôl. Na to, aby obce mohli svoje povinnosti splniť, je potrebná zmena zákona o financovaní základných škôl, stredných škôl a školských zariadení. S účinnosťou od 1. januára 2015 sa obce a s ich súhlasom aj neštátni zriaďovatelia budú môcť uchádzať o poskytnutie účelovo viazaných finančných prostriedkov na kapitálové výdavky súvisiace s mimoriadnymi nákladmi na zabezpečenie predškolskej starostlivosti. Určenie podrobností o hodnotiacich kritériách, ktoré sa budú uplatňovať pri posudzovaní žiadostí, sa ponecháva na Ministerstvo školstva, vedy, výskumu a športu Slovenskej republiky cez splnomocnenie na vydanie podzákonného predpisu. V súlade so zásadou transparentnosti sa tiež pridelené finančné prostriedky a ich výška budú zverejňovať na webovom sídle tohto ústredného orgánu štátnej správy.

**K čl. III**

**K bodu 1**

Legislatívno-technická úprava súvisiaca s prijatím osobitného zákona upravujúceho zabezpečenie starostlivosti pre deti v detskej skupine.

**K bodu 2**

Medzi činnosti, na ktoré obec vytvára podmienky, sa dopĺňa zabezpečenie predškolskej starostlivosti.

**K čl. IV**

Navrhuje sa, aby riaditeľ materskej školy určoval termín na podávanie žiadosti na prijatie dieťaťa na predprimárne vzdelávanie tak, aby nekolidoval s termínmi, ktoré upravuje

zákon o zabezpečení predškolskej starostlivosti a o zmene a doplnení niektorých zákonov (najmä v § 3 ods. 2).

**K čl. V**

Zákon o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov sa navrhuje upraviť tak, aby bol výnos dane v príslušnom rozpočtovom roku príjmov rozpočtov obcí vo výške 70,3 %, čo zodpovedá výške účinnej do 31. decembra 2011. Potrebu zvýšenia tejto sadzby si uvedomuje aj vláda Slovenskej republiky, nakoľko podľa materiálu Ministerstva financií Slovenskej republiky, ktorý prešiel medzirezortným pripomienkovým konaním, sa predmetná sadzba zvyšuje na 68,5 %. V kontexte predkladaného návrhu zákona súvisí zvýšenie s povinnosťou obcí zabezpečovať umiestnenie dieťaťa do predškolskej starostlivosti s celodennou výchovou.

**K čl. VI**

Navrhuje sa, aby návrh zákona nadobudol účinnosť 1. januára 2015.